เกาหลีเหนือรายงานผู้เสียชีวิต 42 รายจากโควิดระบาด 
North Korea acknowledged for the first time Thursday a COVID-19 outbreak
เจ้าหน้าที่เกาหลีเหนือยอมรับเมื่อวันพฤหัสบดีที่ผ่านมาว่า กำลังพยายามรับมือการระบาดของโควิด-19 ที่สร้างแรงกดดันต่อระบบสาธารณสุขของประเทศที่ยังล้าหลัง รวมถึง ความสามารถในการตรวจหาเชื้อและโครงการฉีดวัคซีนต่าง ๆ สำนักข่าวเคซีเอ็นเอของทางการเกาหลีเหนือ รายงานว่า รัฐบาลเปียงยางได้นำมาตรการฉุกเฉินต่าง ๆ มาใช้เพื่อควบคุมการระบาด แต่ยังไม่มีสัญญาณว่าจะยอมรับความช่วยเหลือด้านวัคซีนจากต่างชาติแต่อย่างใด เคซีเอ็นเอรายง่านในวันอาทิตย์ว่า ทุกเขตปกครอง ทุกเมือง ทุกจังหวัดของเกาหลีเหนือ ใช้มาตรการล็อกดาวน์มาตั้งแต่วันที่ 12 พฤษภาคม และตรวจสอบประชาชนทุกคนอย่างเข้มงวด เมื่อวันเสาร์ ผู้นำคิม จอง อึน กล่าวว่า การระบาดของโควิดกำลังทำให้เกาหลีเหนือเข้าสู่ภาวะความวุ่นวายครั้งใหญ่ พร้อมขอให้มีการใช้ทุกวิธีเพื่อเอาชนะเชื้อโคโรนาไวรัส ผู้เชี่ยวชาญเชื่อว่า เกาหลีเหนือยังไม่มีศักยภาพเพียงพอในการตรวจหาเชื้อกับประชาชนนับแสนคนที่มีอาการป่วยในขณะนี้ โดยสื่อเคซีเอ็นเอรายงานว่า มีประชาชนมากกว่า 100,000 คนที่มีอาการไข้ขึ้นสูงในวันอาทิตย์ และมีผู้เสียชีวิตเพิ่ม 15 ราย จนถึงขณะนี้ เกาหลีเหนือรายงานตัวเลขผู้ที่อาจติดเชื้อแล้วมากกว่า 820,000 คน ในจำนวนนี้มีอยู่ประมาณ 324,550 คนที่เข้ารับการรักษาทางการแพทย์ ก่อนหน้านี้ เกาหลีเหนืออ้างว่าไม่พบผู้ติดเชื้อโคโรนาไวรัสในประเทศแม้แต่รายเดียว นอกจากนี้เกาหลีเหนือเป็นเพียง 1 ใน 2 ประเทศที่ยังไม่ได้เริ่มโครงการฉีดวัคซีนให้แก่ประชาชน อ้างอิงจากองค์การอนามัยโลก